b'\n_START_ARTICLE_\n\xc5\xa0entjurjevski provizor (Kociper)\n_START_SECTION_\nVsebina\n_START_PARAGRAPH_\nGodi se v \xc5\xbeupni\xc5\xa1\xc4\x8du revne \xc5\xa1entjurske fare.\n_START_SECTION_\n1. dejanje\n_START_PARAGRAPH_\nProvizor (premo\xc5\xbeni duhovnik) je dober \xc4\x8dlovek, oslabljen od jetike. Pri sebi ima oslepelo mater in mlado Magdo, h\xc4\x8derko Franca, ki je svoje dni, ko je \xc5\xa1e bil pri denarju, veliko pomagal provizorju pri \xc5\xa1olanju za duhovnika. Magda je veselo in pridno, a naivno dekle, nose\xc4\x8da z Dolinarjevim Van\xc4\x8dkom, s katerim se ljubita in se mislita poro\xc4\x8diti, vendar o tej svoji nameri \xc5\xa1e skrbno mol\xc4\x8dita; vse to izvemo iz pisma, skritega v ko\xc5\xa1ari hru\xc5\xa1k, ki jih nor\xc4\x8dek Videk prinese Magdi v \xc5\xbeupni\xc5\xa1\xc4\x8de. Magda pismo presre\xc4\x8dna prebere in ko jo Lovro nadleguje s snubljenjem, ga razigrano zavrne, \xc4\x8de\xc5\xa1 da \xc5\xbee ima fanta, ki mu ni para in za katerega nih\xc4\x8de ne ve. Lovro, ki je bil \xc5\xbee prej raz\xc5\xa1irjal grde govorice o Magdi in provizorju, tudi njene igrive odgovore razume v tem smislu. Magda je ogor\xc4\x8dena, saj provizorja neizmerno spo\xc5\xa1tuje in se ji zdijo Lovrove misli pravo svetoskrunstvo; toda zaradi naivnosti Lovra ne zna prepri\xc4\x8dljivo zavrniti. Nato v \xc5\xbeupni\xc5\xa1\xc4\x8de oblastno pride \xc5\xbeupan. Obto\xc5\xbei provizorja, da je Magdin ljub\xc4\x8dek ter da so ga zaradi tega pohuj\xc5\xa1anja to\xc5\xbeili na \xc5\xa1kofijo. Provizor se pred grdo obdol\xc5\xbeitvijo ne brani, le razlo\xc5\xbei, da ima Magdo pri hi\xc5\xa1i iz hvale\xc5\xbenosti do dobrotnika. Toda \xc5\xbeupan, ki ima sam koruzni\xc5\xa1tvo na vesti, neprepri\xc4\x8dan odide, provizor pa Magdi \xc5\xbealostno pove, da bo morala od hi\xc5\xa1e. Medtem nastane stra\xc5\xa1na nevihta. Videk prite\xc4\x8de po gospoda, strela naj bi ubila Dolinarjevega Van\xc4\x8da. Magdi se od \xc5\xbealosti skoraj zmede ter se zgrudi s krikom.\n_START_SECTION_\n2. dejanje\n_START_PARAGRAPH_\nMagda, ki vse od nesre\xc4\x8de le\xc5\xbei bolna v \xc5\xbeupni\xc5\xa1\xc4\x8du, rodi. Ne\xc5\xbea, ki ni o Magdini skrivnosti ni\xc4\x8d vedela, je vsa iz sebe, \xc5\xa1e posebej ko vidi, da provizor pozna njeno stanje. Ko Magda ostane za trenutek sama, v vro\xc4\x8dici vr\xc5\xbee otroka skozi okno v potok in oble\xc5\xbei nezavestna. Provizor, ki se je vtem vrnil po brevir, jo odnese v njeno sobo, opazi odprto okno in z grozo zasluti, kaj se je zgodilo, vendar mora takoj nazaj v cerkev k ma\xc5\xa1evanju. V \xc5\xbeupni\xc5\xa1\xc4\x8du je popolna zmeda: otroka ni, Ne\xc5\xbea se ne znajde, Ferona ne verjame, da je otrok sinov, a jo je groza pohuj\xc5\xa1anja in govoric. Pride \xc5\xa1e Franc, ki tudi ni ni\xc4\x8d vedel o h\xc4\x8derkinem stanju, tudi zanj je razkritje stra\xc5\xa1no. Le provizor se ne boji sramote, hudo mu je zaradi ljudi, ki trpijo, in za Magdo, ki umira. Tja\xc5\xbe pride povedat, da so v potoku na\xc5\xa1li mrtvega novorojen\xc4\x8dka on da prihajajo \xc5\xbeandarji. Med zasli\xc5\xa1evanjem prinese Videk provizorjevo pokrivalo, ki da ga je na\xc5\xa1el v potoku; razle\xc5\xbee se sum,, da je provizor ne le otrokov o\xc4\x8de, ampak tudi morilec. Ta sum podpihujeta \xc5\xa1e posebej \xc5\xbeupan in po njegovem naro\xc4\x8dilu Lovro. Okoli\xc5\xa1\xc4\x8dine so res take, da prepri\xc4\x8dajo tudi \xc5\xbeandarja; provizorju da nekaj dni odloga, da opravi svoje opravke, nato naj se javi sam. Vsi, razen pijan\xc4\x8dka Tja\xc5\xbea, dvomijo vanj, provizor pa neomajno zaupa v svojo nedol\xc5\xbenost in v Boga. Magda umre.\n_START_SECTION_\n3. dejanje\n_START_PARAGRAPH_\nProvizor hudo bolan pospravlja svoje stvari, prpravlja prostor novemu gospodu; \xc5\xa1e danes se mora javiti \xc5\xbeandarjem, a ga nih\xc4\x8de no\xc4\x8de peljati z vozom, ker no\xc4\x8dejo imeti opravka s sramoto. Le Lovra stra\xc5\xa1no pe\xc4\x8de vest, saj je prav on za\xc4\x8del z umazano gonjo zoper gospoda. Prizna mu svoj greh in ga prosi odpu\xc5\xa1\xc4\x8danja, toda to ostane med njima. Tudi najbli\xc5\xbeji so prepri\xc4\x8dani v njegovo krivdo, Franc mu ne da niti roke v slovo, mati se odvrne od njega in mu odre\xc4\x8de materinski blagoslov. Le zvestemu Tja\xc5\xbeu je na smrt hudo. Provizor odide v sne\xc5\xbeni mete\xc5\xbe, da bi se pravo\xc4\x8dasno javil na \xc5\xbeandarstvu. Tja\xc5\xbe, ki so mu naro\xc4\x8dili, naj pospravi Magdino sobo, najde pod njeno \xc5\xbeimnico Van\xc4\x8devo pismo. Provizorjeva nedol\xc5\xbenost je dokazana. \xc5\xbdupan takoj napre\xc5\xbee sani, Lovro in Tja\xc5\xbe se odpeljeta za popotnikom in ga pobereta do kraja iz\xc4\x8drpanega iz snega. Provizor svojim preganjalcem odpusti, zvestim se zahvali, nato ostane z materjo sam, umira. V poveli\xc4\x8danih spominih na novo ma\xc5\xa1o se mu nekdanja pot v cerkev pod slavoloki spreminja v zmagoslavno pot v nebo.\n_START_SECTION_\nObjava in uprizoritve\n_START_PARAGRAPH_\nDrama je bila objavljena v Domu in svetu leta 1941. Na odru je bila prvi\xc4\x8d uprizorjena v Slom\xc5\xa1kovem posvetnem dru\xc5\xa1tvu v Zagrebu 1942 nato pa \xc5\xa1e na t. i. domobranskem odru na Vrhniki 1944. Pred tem je bila dvakrat \xc5\xbee sprejeta v repertoar Narodnega gledali\xc5\xa1\xc4\x8da v Ljubljani, toda hitre menjave politi\xc4\x8dnih razmer so prepre\xc4\x8dile uprizoritev.'